**Σημείωμα Νομοσχεδίων Δικαστηριακής Μεταρρύθμισης**

Με τις αλλαγές ενσωματώνονται οι εισηγήσεις της Επιτροπής Βενετίας του Κράτους Δικαίου, ενώ γίνονται λεκτικές διορθώσεις σε πολλά σημεία.

**1) O περί της Εικοστής Δεύτερης τροποποίησης του Συντάγματος Νόμος του 2019**

**Τροποποίηση Άρθρου 144**

**Γενικά:** Αναβιώνει η διαδικασία παραπομπής ζητημάτων συνταγματικότητας, που εγείρονται από διαδίκους ενώπιον κατώτερων Δικαστηρίων, στο Ανώτατο Συνταγματικό Δικαστήριο.

Τροποποιείται το Άρθρο 144 του Συντάγματος ώστε τα κατώτερα Δικαστήρια (πρωτόδικα και Εφετεία) να έχουν τη δυνατότητα παραπομπής ζητημάτων συνταγματικότητας, που εγείρονται και τα οποία είναι ουσιώδη για την έκβαση της υπόθεσης ενώπιόν τους, στο Ανώτατο Συνταγματικό Δικαστήριο.

Ταυτόχρονα προνοείται ότι σε περίπτωση που το ζήτημα συνταγματικότητας εγείρεται ενώπιον του Ανωτάτου Δικαστηρίου, το τελευταίο υποχρεούται όπως παραπέμψει το ζήτημα στο Ανώτατο Συνταγματικό Δικαστήριο.

Και στις δύο περιπτώσεις η διαδικασία ενώπιον του κατώτερου δικαστηρίου ή του Ανωτάτου Δικαστηρίου διακόπτεται μέχρις ότου το Ανώτατο Συνταγματικό Δικαστήριο αποφανθεί επί της παραπομπής.

Οι λεπτομέρειες της διαδικασίας παραπομπής ρυθμίζονται στον τροποποιητικό του περί Απονομής της Δικαιοσύνης Νόμου.

Τροποποίηση των Άρθρων 146 και 155 (μη θεμελιώδη) του Συντάγματος για την εξουσιοδότηση του νομοθέτη να ρυθμίσει με νόμο τη δικαιοδοσία του Εφετείου, καθώς και την δευτεροβάθμια δικαιοδοσία και την τριτοβάθμια δικαιοδοσία του Ανωτάτου Συνταγματικού Δικαστηρίου και του Ανωτάτου Δικαστηρίου αντίστοιχα.

Επιπλέον με την τροποποίηση καταργείται η παράγραφος 4 του Άρθρου 155 που αναφέρεται στην αποκλειστική δικαιοδοσία του Ανωτάτου Δικαστηρίου να εκδίδει προνομιακά εντάλματα. Η εξουσία αυτή πλέον θα ασκείται από το Εφετείο (εισάγεται σχετική πρόνοια στον περί Απονομής της Δικαιοσύνης Νόμο)

Ο Νόμος τίθεται σε ισχύ κατά την ημερομηνία δημοσίευσης του στην Επίσημη Εφημερίδα ή (για ορισμένες πρόνοιες που προϋποθέτουν τη λειτουργία του Εφετείου) ως ο νόμος ήθελε ορίσει.

2) **Ο περί Απονομής της Δικαιοσύνης (Ποικίλαι Διατάξεις) (Τροποποιητικός) Νόμος του 2019 – τροποποίηση του ‘Νόμου του Δικαίου της Ανάγκης’ -** του περί Απονομής της Δικαιοσύνης (Ποικίλαι Διατάξεις) Νόμου [Νόμος 33 του 1964]

**Γενικά:** Με το νομοσχέδιο συστήνεται το Εφετείο, και διαχωρίζεται το υφιστάμενο Ανώτατο Δικαστήριο στο νέο Ανώτατο Δικαστήριο και το νέο Ανώτατο Συνταγματικό Δικαστήριο.

**Διαδικασία Διορισμού των Δικαστών του Ανωτάτου Δικαστηρίου (ΑΔ) και του Ανωτάτου Συνταγματικού Δικαστηρίου (ΑΣΔ)**

Οι δικαστές των εν λόγω δικαστηρίων θα διορίζονται από τον Πρόεδρο της Δημοκρατίας, ο οποίος προηγουμένως θα πρέπει να έχει συμβουλευθεί το **Γνωμοδοτικό Δικαστικό Συμβούλιο** το οποίο καταρτίζει κατάλογο με τα πρόσωπα που κρίνονται κατάλληλα για διορισμό, ο αριθμός των οποίων είναι τουλάχιστον τριπλάσιος από τις κενές θέσεις..

Σε περίπτωση που η διαδικασία διορισμού αφορά δικαστή του ΑΣΔ Το **Γνωμοδοτικό Δικαστικό Συμβούλιο** θα απαρτίζεται από τον Πρόεδρο του ΑΣΔ ως Πρόεδρο, τα τέσσερα αρχαιότερα μέλη του ιδίου Δικαστηρίου, τον Γενικό Εισαγγελέα της Δημοκρατίας (χωρίς δικαίωμα ψήφου) και τον Πρόεδρο του Παγκυπρίου Δικηγορικού Συλλόγου ( χωρίς δικαίωμα ψήφου)**.**

Στην περίπτωση όπου αφορά διαδικασία διορισμού μελών του ΑΔ, το **Γνωμοδοτικό Δικαστικό Συμβούλιο** θααπαρτίζεται από τον Πρόεδρο του Ανωτάτου τους τέσσερις αρχαιότερους Δικαστές του Ανωτάτου τον Γενικό Εισαγγελέα της Δημοκρατίας (χωρίς δικαίωμα ψήφου) και τον Πρόεδρο του Παγκυπρίου Δικηγορικού Συλλόγου ( χωρίς δικαίωμα ψήφου)

Αναφορικά με τους Δικαστές του υφιστάμενου Ανωτάτου Δικαστηρίου, ο καταμερισμός τους στα δύο νέα Ανώτατα Δικαστήρια γίνεται από τον Πρόεδρο της Δημοκρατίας, στην βάση της επιλογής που έχουν εκφράσει οι εν λόγω Δικαστές.

**Δικαιοδοσία Ανωτάτου Συνταγματικού Δικαστηρίου (απαρτίζεται από 9 Δικαστές)**

* Ασκεί τις εξουσίες του Ανωτάτου Συνταγματικού Δικαστηρίου βάσει του συντάγματος (πχ. παραπομπές νόμων από τον Πρόεδρο της Δημοκρατίας για έλεγχο Συνταγματικότητας, εκλογικές αιτήσεις)
* να εκδικάζει εφέσεις, κατόπιν παραπομπής από το Εφετείο, κατά αποφάσεων του Διοικητικού Δικαστηρίου σε θέματα δημοσίου δικαίου μείζονος δημοσίου συμφέροντος ή γενικής δημόσιας σημασίας, (δευτεροβάθμια δικαιοδοσία)
* να αποφασίζει επί αίτησης του Γενικού Εισαγγελέα της Δημοκρατίας ή οποιουδήποτε των διαδίκων, μετά από διαδικασία αναθεωρητικής έφεσης, για νομικά θέματα που προκύπτουν από την απόφαση και που σχετίζονται είτε με αλλαγή πάγιας νομολογίας είτε με την ανάγκη ορθής εφαρμογής ή ερμηνείας ουσιαστικής διάταξης νόμου είτε με μείζον ζήτημα δημοσίου συμφέροντος ή γενικής δημόσιας σημασίας, (τριτοβάθμια δικαιοδοσία) και
* να αποφασίζει παραπομπές που αποστέλλονται από κατώτερα Δικαστήρια ή το Ανώτατο Δικαστήριο για θέματα συνταγματικότητας που είναι ουσιώδη για την επίλυση της υπόθεσης ενώπιόν τους
* λειτουργεί ως ακυρωτικό δικαστήριο κατά των αποφάσεων του Ανωτάτου Δικαστικού Συμβουλίου

**Δικαιοδοσία Ανωτάτου Δικαστηρίου (απαρτίζεται από 7 Δικαστές)**

* ασκεί τις εξουσίες του Ανωτάτου Δικαστηρίου ως προνοούνται στο Σύνταγμα
* να εκδικάζει εφέσεις, κατόπιν παραπομπής από το Εφετείο, κατά αποφάσεων Δικαστηρίου που ασκεί **πολιτική ή ποινική δικαιοδοσία**, περιλαμβανομένων των δικαστηρίων ειδικής δικαιοδοσίας, επί θεμάτων μείζονος δημοσίου συμφέροντος ή γενικής δημόσιας σημασίας (δευτεροβάθμια δικαιοδοσία),
* να αποφασίζει επί αίτησης του Γενικού Εισαγγελέα της Δημοκρατίας ή οποιουδήποτε των διαδίκων, μετά από διαδικασία πολιτικής ή ποινικής έφεσης, για νομικά θέματα που προκύπτουν από την απόφαση και τα οποία σχετίζονται είτε με αλλαγή πάγιας νομολογίας είτε με την ανάγκη ορθής εφαρμογής ή ερμηνείας ουσιαστικής διάταξης νόμου είτε με μείζον ζήτημα δημοσίου συμφέροντος ή γενικής δημόσιας σημασίας (τριτοβάθμια δικαιοδοσία),
* να διατάζει την επανεκδίκαση από το Εφετείο καταδικαστικής ποινικής υπόθεσης, ενόψει νέων στοιχείων ή γεγονότων που ενδεχόμενα να ανατρέπουν εν όλω ή εν μέρει την απόφαση.

**Ίδρυση Εφετείου (απαρτίζεται από 16 Δικαστές)**

Έχει δικαιοδοσία να εκδικάζει όλες τις εφέσεις κατά αποφάσεων οποιουδήποτε πρωτόδικου δικαστηρίου, (εξαιρούνται εφέσεις που λόγω της σημαντικότητάς τους παραπέμπονται απευθείας στο **ΑΣΔ ή το ΑΔ**, ανάλογα με την περίπτωση)**.**

Το Εφετείο αποκτά την εξουσία έκδοσης προνομιακών ενταλμάτων (habeas corpus, certiorari, prohibition, quo warranto, mandamus). Την εξουσία αυτή είχε μέχρι στιγμής το Ανώτατο Δικαστήριο.

Το Εφετείο δύναται να λειτουργήσει σε Τμήματα ((α) πολιτικές υποθέσεις (β) ποινικές υποθέσεις (γ) αναθεωρητικές υποθέσεις), όπως αυτά θα καθοριστούν σε διαδικαστικούς κανονισμούς.

Ως Δικαστής του Εφετείου μπορούν να διοριστούν και δικηγόροι εφόσον έχουν ασκήσει το δικηγορικό επάγγελμα για τουλάχιστον δώδεκα έτη και εφόσον είναι πρόσωπο υψηλού ηθικού επιπέδου.

**Ανώτατο Δικαστικό Συμβούλιο**

Το Ανώτατο Δικαστικό Συμβούλιο είναι αρμόδιο για τον διορισμό, την προαγωγή, τη μετάθεση, τον τερματισμό της υπηρεσίας και την απόλυση των δικαστών του Εφετείου, των επαρχιακών δικαστών και των δικαστών ειδικής δικαιοδοσίας, καθώς και για την άσκηση πειθαρχικής εξουσίας επί αυτών.

Διευρύνεται η σύνθεση του **Ανωτάτου Δικαστικού Συμβουλίου**, ώστε, πέραν των μελών του Ανωτάτου Δικαστηρίου τα οποία σήμερα απαρτίζουν το εν λόγω Συμβούλιο, να συμμετέχουν σε αυτό ο Γενικός Εισαγγελέας (χωρίς δικαίωμα ψήφου) και ο Πρόεδρος του ΠΔΣ (χωρίς δικαίωμα ψήφου).

Με τη σύνθεση του Ανωτάτου Δικαστικού Συμβουλίου ως έχει διαμορφωθεί συμφωνεί πλέον και το Ανώτατο Δικαστήριο, το οποίο προηγουμένως είχε εκφράσει κάποιες επιφυλάξεις

**3) Ο περί Δικαστηρίων (Τροποποιητικός) Νόμος του 2022**

Οι τροποποιήσεις που προνοούνται στο εν λόγω νομοσχέδιο είναι επουσιώδεις.

Προστίθενται και αντικαθίστανται ορισμοί ως επακόλουθο της δημιουργίας των 3 νέων Δικαστηρίων.

Τροποποιείται το άρθρο που ρυθμίζει τη διαδικασία έφεσης ώστε να καλύπτεται η διαδικασία έφεσης ενώπιον και των 3 νέων δικαστηρίων.